  Майя Бывальцева Удмуртиын М-7 федерал трасса вылын 2016-тӥ ар пумозь укмыс метеопостъёс ужаны кутскозы. Иворъёсъя «Удмуртия» агентстволы со сярысь вераз Волговятской управтодорлэн Ижкарысь ёзэтэзлэн кивалтӥсез Максим Корняев. «Туннэ нуналлы 7 постъёс сыло ни. Куатез М-7 сюрес вылын но одӥгез Ижкар котырысь сюрес вылын, шунды пуксён палтӥ котырсконын. Туннэ со но федерал сюрес», — вераз Максим Корняев. Постын омырлэсь но сюрес выллэсь температуразэ, тӧллэсь кужымзэ, зор-котэз чаклась датчикъёс но фотофиксация вань. Сюрес вылын ужась удысэтъёс, яке мынон-ветлонэз кышкыттэмлыко радъян ужен вырисьёс, со снимокъёсты онлайн амалэн учкыны быгато, озьы сюрес вылысь югдурез адӟыны луэ. «Туннэ ивортодэтэз милесьтым басьто Удмуртиысь транспортъя но сюрес возёсъя министерство, ГИБДД но МЧС. Эшшо милемлы вазиськизы ёросъёсысь администрациос, кытӥ федерал трасса ортче. Малпасько, матысь дыре ми сое сётыны быгатомы», — вераз Максим Корняев. Солэн кылъёсызъя, подрядчиклэн диспетчерез сюрес вылысь югдурез онлайн-амалэн учке, температураез но сюрес выллэсь ӟечлыксэ дунъяса, пумкылъян кутоз, кулэ-а трассаез сузяны яке луо пазяны. Удмуртиын 9 сыӵе метеопостъёс ужалозы. Азьвылгес веразы вал, соос элькунысь 7 ёросъёсын кылдозы шуыса. Максим Корняевлэн верамезъя, 10-тӥез пост бускель Татарстанын луоз. Улосвылын выльдӥськон улонэ пыӵаз ог 2 толэзь азьвыл, Туннэ нуналлы метеопостъёс пуктэмын ваньмаз ёросъёсын, кытӥ М-7 трасса ортче: Алнаш, Можга, Пичи Пурга, Дэри, Якшур-Бодья но Эгра ёросъёсын. Максим Корняев верамъя, 2016-тӥ ар пумозь пост ужаны кутскоз Дэбес ёросын. Тегъёс: Авто Ижкар ГИБДД МЧС Удмуртия сюресъёс транспортъяносюресвозёсъяминистерство  